കൊവാക്സീന് ലോകാരോഗ്യ സംഘടനയുടെ അനുമതി കിട്ടുന്നത് വൈകും: സാങ്കേതിക വിഷയങ്ങളില് വ്യക്തത തേടി ദില്ലി: കൊവാക്സിന് Covaxin ലോകാരോഗ്യ സംഘടനയുടെ WHO അനുമതി കിട്ടുന്നത് വൈകിയേക്കും. ചില സാങ്കേതിക വിഷയങ്ങളില് ലോകാരോഗ്യ സംഘടന കൂടുതല് വ്യക്തത തേടിയതോടെയാണ് അന്തിമാനുമതി ലഭിക്കാന് വൈകുമെന്നുറപ്പായത്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ അതേസമയം ഇന്ത്യയില് കൊവിഡ് ചികിത്സയിലുള്ളവരുടെ എണ്ണം ആറു മാസത്തിനു ശേഷം മൂന്നു ലക്ഷമായി കുറഞ്ഞത് ആശ്വാസമായി. ഇന്ത്യ തദ്ദേശീമായി വികസിപ്പിച്ച കൊവീഡ് വാക്സീനായ കൊവാക്സീന് ലോകാരോഗ്യ സംഘടനയുടെ അനുമതി ഈ മാസം കിട്ടുമെന്നായിരുന്നു പ്രതീക്ഷ. എന്നാല് കൂടുതല് വിശദീകരണം ലോകാരോഗ്യസംഘടനയുടെ പാനല് വാക്സീന് ഉത്പാദകരായ ഭാരത് ബയോടെകിനോട് bharat biotech തേടി. ഇത് ഉടനെ നല്കുമെന്ന് ഭാരത് ബയോടെക് വൃത്തങ്ങള് പറഞ്ഞു. അനുമതിക്ക് ഇനിയും രണ്ടാഴ്ചയെങ്കിലും കാത്തിരിക്കേണ്ടി വരും എന്നാണ് ഭാരത് ബയോടെക്ക് വൃത്തങ്ങള് ഇപ്പോള് നല്കുന്ന സൂചന. ആഗോളതലത്തില് ആകെ കൊവിഡ് രോഗികളുടെ എണ്ണത്തില് ഇന്ത്യ ഇപ്പോഴും രണ്ടാമതാണ്. കൊവിഡ് കേസുകളുടെ എണ്ണത്തില് അമേരിക്കയ്ക്കും ഇന്ത്യയ്ക്കും ഇടയിലെ വ്യത്യാസം ഒരു കോടിയില് അധികമായി ഉയര്ന്നിട്ടുണ്ട്. കഴിഞ്ഞ ഒരു മാസത്തില് കേസുകളുടെ എണ്ണം രാജ്യത്ത് തുടര്ച്ചയായി കുറഞ്ഞതാണ് ഈ വ്യത്യാസം കൂടാനുള്ള കാരണം. മാര്ച്ചിനു ശേഷം ഇതാദ്യമായി പ്രതിദിന കേസുകളുടെ എണ്ണം ഇരുപതിനായിരത്തിന് താഴെ എത്തിയതും ആശ്വാസം നല്കുന്ന വാര്ത്തയായി. കേരളത്തിനൊപ്പം ആയിരത്തില് അധികം കേസുകള് റിപ്പോര്ട്ട് ചെയ്യുന്നത് മഹാരാഷ്ട്ര, തമിഴ്നാട്, ആന്ധ്രപ്രദേശ്, മിസോറം എന്നീ സംസ്ഥാനങ്ങളിലാണ്. ആറു മാസത്തിനു ശേഷമാണ് ചികിത്സയിലുള്ളവരുടെ എണ്ണം മൂന്നു ലക്ഷത്തിനു താഴെ എത്തുന്നത്. ഇതില് ഒരു ലക്ഷത്തി അറുപത്തി അയ്യായിരം അതായത് 55 ശതമാനം കേസുകള് കേരളത്തിലാണ്. രണ്ടാം തരംഗം പിടിച്ചു നിറുത്തുന്നതില് ഇപ്പോഴും കേരളത്തിലെ രോഗനിയന്ത്രണം പ്രധാനമെന്നാണ് കണക്കുകള് വ്യക്തമാക്കുന്നത്.